پانباری مسجد

پانباری مسجد جسے رنگامتی مسجد بھی کہا جاتا ہے، شمال مشرقی ہندوستان کی ایک تاریخی مسجد ہے اور اسے ہندوستانی ریاست آسام کی قدیم ترین مسجد سمجھا جاتا ہے۔ یہ مسجد قومی شاہراہ 17 پر، پانباری اور رنگامتی کے قریب، دھوبری شہر سے تقریباً پچیس کلومیٹر مشرق میں واقع ہے۔ پندرھویں سے سولوویں صدی کی تین گنبد والی یہ مسجد سلطنت بنگال کی تاریخ کی اہم نشانی ہے۔
 تاریخ 
روایت کے مطابق اس مسجد کو بنگال کے سلطان علاؤ الدین حسین شاہ نے 1498 میں کامتا کی فتح کا جشن منانے کے لیے بنوایا تھا۔ مسجد کی تعمیر کی ممکنہ تاریخ 1493 اور 1519 عیسوی کے درمیان ہے کیونکہ اس کی تعمیر کی مصدقہ تفصیلات موجود نہیں۔ ایک اور نظریہ مسجد کی تعمیر کو بنگال کے مغل گورنر میر جمعہ دوم سے منسوب کرتا ہے جو 1662 میں آسام پر حملہ کے دوران اس علاقے سے گذرا ہوگا۔ سمجھا جاتا ہے کہ کمپلیکس کے اندر عیدگاہ اور گہرا کنواں اسی وقت تعمیر کیا گیا تھا جب مسجد تعمیر کی گئی تھی۔ وسیع ہموار صحن اور مینار بعد میں تعمیر کیے گئے۔ 

 پس منظر اور تعمیر 
کوچ حکمرانوں کے دور میں رنگامتی علاقہ ایک بہت خوش حال جگہ تھی۔ یہ کوچ حکمرانوں کی سرحدی چوکی تھی۔ بنگال کے سلطانوں اور مغل کی حملہ آور فوج نے بھی رنگامتی قلعہ استعمال کیا۔ جیسا کہ کچھ لوگوں کا خیال ہے کہ یہ علاقہ علاؤ الدین حسین شاہ کا صدر مقام بھی تھا۔ اور اس مسجد کو مسلمان سپاہی نماز کے لیے استعمال کرتے تھے۔

پانباری مسجد کا طرزتعمیر بنگال کے مسلم فنِ تعمیر کی عکاسی کرتا ہے۔ اس کی عمارت میں اینٹوں کا استعمال کیا گیا ہے اور اس کے اوپر تین بڑے گنبد موجود ہیں جو مغل اور قبل از مغل دور کے فن کا امتزاج پیش کرتے ہیں۔ مسجد کے مینار اور محرابوں پر کی گئی سادہ مگر پروقار کندہ کاری اس دور کے معماروں کی مہارت کا ثبوت ہے۔ مسجد کے قریب ہی ایک قدیم کنواں اور قبرستان بھی موجود ہے جو اس جگہ کے تاریخی تسلسل کو ظاہر کرتا ہے۔

خیال کیا جاتا ہے کہ تقریباً 200 سال پہلے مقامی لوگوں نے پنباری پہاڑ پر گھنے جنگل میں یہ مسجد دریافت کی۔ انھوں نے جگہ صاف کی اور یہاں نماز پڑھنا شروع کیا۔ آج پنباری پہاڑ مغربی آسام کے لوگوں کے لیے ایک مقدس مقام اور یہ مسجد ایک مقدس زیارت گاہ ہے۔ حال ہی میں مسجد کے قریب اینٹوں کی بنیادوں، ٹیراکوٹا کے آثار اور سکوں کا ایک خزانہ دریافت ہوا ہے جو مغلیہ دور سے منسوب کیا جا رہا ہے۔

 نقل و حمل 
یہ مسجد نیشنل ہائے وے 17 سے متصل ہے اور اس لیے گوہاٹی دھوبری اور کوچ بہار سے باقاعدہ بس خدمات دستیاب ہیں۔ قریب ترین ریلوے اسٹیشن تیس کلومیٹر دور فاکیرگرام ہے اور قریب ترین ہوائی اڈا روپسی ہے جو اکیس کلومیٹر دور ہے۔ برہماپترا دریا مسجد سے آٹھ کلومیٹر دور ہے۔

 انتظام 
مسجد کا انتظام ایک مقامی ادارہ پنباری مسجد مینجمنٹ کمیٹی" کے ذریعے کیا جاتا ہے۔ یہ کمیٹی امام اور دیگر ملازمین کی تقرری کرتی ہے۔ امام نماز کی امامت اور دیگر دینی خدمات انجام دیتے ہیں۔ مسجد کے اخراجات مختلف قسم کے چندوں سے پورے کیے جاتے ہیں۔ مغربی آسام کے معاشرے میں اس مسجد کو خصوصی تکریم حاصل جس وجہ سے مذہب، ذات پات اور نسل سے قطع نظر لوگ سخاوت سے چندہ دیتے ہیں۔

 حوالہ جات 

زمرہ:آسام کی مساجد
زمرہ:بھارت کی قدیم مساجد
زمرہ:بنگال کا فن تعمیر
زمرہ:پندرہویں صدی کی مساجد
زمرہ:سولھویں صدی میں ہندوستان کی مساجد
زمرہ:سلطنت بنگالہ دور کی مساجد
زمرہ:1510ء کی دہائی میں مکمل ہونے والی مساجد
زمرہ:آسام میں مساجد
زمرہ:1519ء میں مکمل ہونے والی مذہبی عمارات